BOSNA I HERCEGOVINA

FEDERACIJA BOSNE I HERCEGOVINE

TUZLANSKI KANTON 

OPĆINSKI SUD U ŽIVINICAMA 

Broj: 33 0 P 099796 24 P

Živinice, 08.10.2025. godine
Općinski sud u Živinicama, sudija Mina Gurda, u pravnoj stvari tužitelja M.K. sin M.2. iz D.G., kojeg zastupa punomoćnik Enver Paščanović advokat iz Kalesije, protiv tuženog G.Ž., zastupan po zamjeniku Gradskog pravobraniocu Kupusović Damiru, radi utvrđenja i uknjižbe, v.sp. 500,00 KM, nakon što je održao glavnu raspravu dana 28.8.2025. godine, u prisutnosti tužitelja, punomoćnika tužitelja i zamjenika Gradskog pravobranioca,  donio je dana 08.10.2025. godine, sljedeću
P R E S U D U

I
Odbija se tužbeni zahtjev tužitelja koji glasi:

“Utvrđuje se da tužitelj K.M. sin M.2. iz D.G. G. Ž., ima pravo na posjed, te da je dosjelošču stekao pravo vlasništva na dijelu u površini od 384 m2 od nekretnine označene kao kč. br. 281 zv. "Samarić" u naravi nekategorisani put knjižena u posjedovnom listu br: 441 i zemljišnoknjižnom ulošku broj 1950, KO D.G., kao javno dobro - put, a sve prema skici lica mjesta vještaka geometra od 10.03.2025. godine koja skica je sastavni dio ove presude, što je tuženi dužan priznati i trpjeti da se u katastarskom operatu Grada Živinice i zemljišnoj knjizi Općinskog suda u Živinicama izvrši cijepanje predmetne parcele u skladu sa skicom vještaka geometra i formira nova parcela, te izvrši brisanje dosadašnjeg upisanog posjednika i vlasnika na novoformiranoj parceli uz istovremeni upis tužitelja kao posjednika i vlasnika u dijelu od 1/1, kao I da mu naknadi troškove postupka, sve u roku od 30 dana od dana donošenja ”. 

II

Obavezuje se tužitelj da tuženom nadoknade troškove parničnog postupka  u iznosu od 960,00 KM u roku 30 dana od dana prijema presude.

O b r a z l o ž e nj e

Tužitelj je preko punomoćnika podnio ovom sudu tužbu protiv tuženog  dana  17.6.2024. godine, radi utvrđenja i uknjižbe, v.sp. 500,00 KM, a koju tužbu je uredio podneskom zaprimljenim u ovom sudu 19.8.2024. godine. U tužbi i u toku postupka je  naveo  da  je knjižni posjednik I vlasnik parcela k.č. br. 279/1 zv. "Šumarić" u naravi kuća i zgrada 68 m2, dvorište 500 m2 i  oranica/njiva  5. klase  u površini 88 m2 i [image: image1.jpg]


 kč. broj 279/7 zv. Šumarić njiva 5 klase u površini 515 m2 KO G.D. koje nekretnine uživa i posjeduje i dan danas a dobio ih je na poklon od svog oca i naslijedio iza svoga oca K.M.1. sin I.. Otac je bio vlasnik I parcela kč. br. 279/8, 279/2, 279/3, 279/4, 279/5 i 279/6, sve KO G.D., koje se na terenu nalaze u jednom redu jedna iza druge  i iste je još za vrijeme života otac rasporedio svojim nasljednicima I to njemu i njegovoj braći i sestrama. Dužinom nabrojanih parcela prostire se i k.č. br. 281 zv. "Samarić" u naravi nekategorisani put knjižena u posjedovnom listu br: 441, kao javno dobro – put. Ova parcela sa kojom neposredno graniče parcele tužitelja I njegove braće I sestara je dijelom nastala od nabrojanih parcela  čiji je posjednik I vlasnik bio otac tužitelja koji je od svojih parcela izdvojio dio u ukupnoj površini  od 594 m2 i tako formirao put dužinom svojih parcela. Prilikom aerofotogrametrijskog premjera  1979. Godine  parcele oca tužitelja  po sp. kč. br. 249/3 i  kč.br. 252/2 ukupne površine  od 594 m2 su popisane, snimljene kao jedna parcela zajedno sa parcelama drugih knjižnih posjednika te na osnovu popisnog lista  od 18.7.1982. godine, bez znanja oca tužitelja kao tadašnjeg posjednika I vlasnika tih nekretnina  kao ni njegovih nasljednika  su rasknjižene sa oca tužitelja  i upisane kao javno dobro-put. Od uknjižbe pa do podnošenja tužbe sporni dio parcele je bio u neprekidnom, kontinuiranom, mirnom I nesmetanom posjedu tužitelja i njegovih pravnih prednika, kao što je to bila  i prije sporne uknjižbe te se nikada nije koristila kao javno dobro, te faktički nikad nije imala takav status. Sporni dio parcele k.č. br. 281 se na terenu prostire  doslovno do ulaznih vrata stambenog objekta tužitelja I ulaza u garažu I isti koristi isključivo tužitelj. Tužbeni zahtjev je konačno uredio na glavnoj raspravi od 28.8.2025. godine kojim je tražio da se utvrdi da tužitelj ima pravo na posjed, te da je dosjelošću stekao pravo vlasništva na dijelu u površini od 384 m2 od nekretnine označene kao k.č. br. 281 zv. "Samarić" u naravi nekategorisani put knjižena u posjedovnom listu br: 441 i zk. Ul. broj 1950, KO D.G., kao javno dobro - put, a sve prema skici lica mjesta vještaka geometra od 10.03.2025. godine koja skica je sastavni dio ove presude, što je tuženi dužan priznati i trpjeti da se u katastarskom operatu Grada Živinice i zemljišnoj knjizi Općinskog suda u Živinicama izvrši cijepanje predmetne parcele u skladu sa skicom vještaka geometra i formira nova parcela, te izvrši brisanje dosadašnjeg upisanog posjednika i vlasnika na novoformiranoj parceli uz istovremeni upis tužitelja kao posjednika i vlasnika u dijelu od 1/1, kao i da mu tuženi naknadi troškove postupka. U završnoj riječi je predložio da sud usvoji uređeni tužbeni zahtjev I obaveže tuženog na plaćanje troškova postupka. 
Tuženi je u pismenom odgovoru na tužbu i u toku postupka u cijelosti osporio pravni i činjenični osnov tužbenog zahtjeva tužitelja, te je istakao prigovor nedostaka pasivne legitimacije na strani tuženog. U završnom izlaganju je naveo da tužitelj nije uspio dokazati osnovanost tužbenog zahtjeva. Ovo iz razloga što je odredbama Zakona o stvarnim pravima propisano da se na javnim dobrima kakva je i predmetna parcela ni pod kojim uslovima ne mogu sticati prava vlasništva i posjeda osim u situaciji kada nadležni državni organ svojom odlukom utvrdi da je određena nekretnina izgubila taj status. Također odredbama istog Zakona utvrđena je istovrsnost privatnog i državnog vlasništva što znači da je država u ovom slučaju Grad pod istim uslovima kao i fizička lica mogu sticati prava na nekretninama. Imajući u vidu navedenu odredbu smatra da je G.Ž. ako ništa dosjelošću stekao pravo vlasništva na predmetnim parcelama jer su iste gotovo 40 godina upisane kao posjed i vlasništvo Grada odnosno države a tu vrstu upisa sve do podnošenja ove tužbe niko nije osporavao zbog čega se osnovano ima smatrati da su  država   odnosno grad zakoniti i savjesni posjednici i vlasnici predmetnih parcela. Predložio je da sud u cijelosti odbije kao neosnovan tužbeni zahtev tužitelja a tužitelj obaveže na plaćanje troškova postupka.  
Na glavnoj raspravi po prijedlogu tužitelja i tuženog provedeni su dokazi  čitanjem i uvidom u:  darovni ugovor zaključen u Živinicama dana 28.05.1986. godine, OV-559/86, rješenje o nasljeđivanju broj sudskog spisa: 33 0 O 063800 15 O, broj notarskog spisa: UPP 51/2015 od  15.04.2015. godine, kopiju katastarskog plana od 10.11.1976. godine,  kopiju katastarskog plana broj: 06/2-30-3086/2015-4 od 23.06.2015.godine, historijat Službe za urbanističko planiranje, komunalne, geodetske i imovinsko – pravne poslove,  Odsjek za geodetske i imovinsko – pravne poslove Grada Živinice, broj: 04/12-27-5448/2021 od 22.10.2021. godine,  posjedovni list br. 441, KO D.G.,  posjedovni list br. 2615 KO D.G., rješenje Službe za geodetske I imoviskopravne poslove Živinice br. 06/2-30-2272 od 17.08.2010. godine,  prepis PL br 656 od 12.08.2011. godine KO D.G.,  dopis službe za opštu upravu I drušvene djelatnosti Živinice br. 06/1-31-4399/17 od 27.06.2017. godine, izvršen je uviđaj na licu mjesta u mjestu G.D., te je po prijedlogu tužitelja izvršeno vještačenje po vještaku geodetske struke Imamović Fahrudinu iz Kalesije i saslušanje svjedoka K.Š. I M.A., kao I tužitelja kao parnične stranke.
Sud je na temelju ovako izvedenih dokaza, cijeneći ih u smislu čl. 8. Zakona o parničnom postupku („Službene novine F BiH“, broj 53/03, 73/05, 19/06 i 98/15 – u daljem tekstu: ZPP,  donio odluku kao u izreci presude iz sljedećih razloga: 

Iz darovnog ugovora zaključen u Živinicama dana 28.05.1986. godine, sa ovjerom potpisa kod Opštinskog suda u Tuzli pod brojem: OV-559/86 25.6.1986. godine, proizlazi da je K.M. darovao svojoj djeci I to K.DŽ., K.A., K.M.2. i K.Š., nekretnine, a konkretno tužitelju K.M. parcelu kč.br. 247/2  zv. "Šumarić"  u pov. Od 560 m2 upisana u zk.ul. 2485 KO D. KO D., po np. kč.br. 279/7 zv. "Šumarić"  njiva u pov. od 560 m2 KO D.G.. Površina navedene parcele je ispravljena rješenjem Službe za geodetske I imoviskopravne poslove Živinice br. 06/2-30-2272 od 17.08.2010. godine na površinu od 515 m2.
Prema pravosnažnom rješenju o nasljeđivanju broj sudskog spisa: 33 0 O 063800 15 O, broj notarskog spisa: UPP 51/2015 od  15.04.2015. godine, tužitelj je od svog oca K.M.1. naslijedio parcelu k.č. br. 279/1 zv. "Šumarić" ukupne površine 656 m2  u naravi njiva  5. klase  u površini 88 m2, kuća u površini od  68 m2, dvorište 500 m2  sa dijelom 1/1.

Iz posjedovnog lista br. 441, KO D.G., proizlazi da je sporna  kč. br. 281 zv. "Samarić" u naravi nekategorisani put u površini od 1458 m2  upisana, na posjednika kao javno dobro – put, D. G. sa 1/1.

Iz historijata Službe za urbanističko planiranje, komunalne, geodetske i imovinsko – pravne poslove,  odsjek za geodetske i imovinsko – pravne poslove Grada Živinice, broj: 04/12-27-5448/2021 od 22.10.2021. godine, za spornu parcelu  kč. br. 281 zv. "Samarić" u naravi nekategorisani put u površini od 1458 m2  KO D.G., proizlazi da je prije aerofotogrametrijskog premjera  bila u sastavu  parcela po s.p. broj:   k.č. br. 249/3 zv. Kod kuće pov.134 m2,  upisana u PL. 316 KO G.D. na posjednika K.M.1. sin I., k.č. br. 252/1 zv.  Šumarić, pov.370 m2,  upisana u PL. 158 KO G.D. na posjednika D.S.R., k.č. br. 252/2 zv.  Šumarić, pov.460 m2,  upisana u PL. 316 KO G.D. na posjednika K.M.1. I., k.č. br. 253/2 dio zv.  Put, pov.175 m2,  upisana u PL. 276 KO G.D. na posjednika H.B. sin O., k.č. br. 253/2 dio zv.  Put, pov.175 m2,  upisana u PL. 884 KO G.D. na posjednika H.I. sin O.. Prilikom aerofotogrametrijskog premjera   urađenog 1979. Godine koji je u primjeni od sredine 1984. Godine naprijed navedene parcele su snimljene kao jedna parcela označena kao kč. br. 281 zv. "Samarić" u naravi nekategorisani put u površini od 1458 m2  I ista je na osnovu popisnog lista br.441 od 18.7.1982. godine  upisana u PL broj 441 KO D.G. na ime posjednika Javno dobro put sa 1/1.
Uviđajem na licu mjesta od 10.03.2025. godine utvrđeno da se predmetna nekretnina nalazi u naselju Samarić, G.D.. Punomoćnik tužitelja i tužitelj su pokazali sudu i prisutnim predmetni put tačnije dio parcele kč.br. 281 zv. Samarić koja je predmet tužbenog zahtjeva. Sud je utvrdio da se predmetna nekretnina nalazi sa istočne strane od porodične kuće tužitelja na koju tužitelj direktno izlazi stepenicama od svoje kuće, a ulaz u kuću je direktno sa predmetnog puta. Kuća tužitelja je novije gradnje a sastoji se od prizemlje + sprat za koju tužitelj navodi da je izgrađena 2000. godine, kada se otprilike uselio. U produžetku prema sjeveru je stara porodična kuća u kojoj niko ne živi, a koja je pripala tužitelju po njegovoj izjavi. Prije kuće tužitelja gledano sa južne strane je kuća brata K.Š. sa iste strane i na istom položaju kao kuća tužitelja, a dalje u produžetku u pravcu jug-sjever je kuća trećeg brata tužitelja K.A., te dalje u produžetku su parcele od dvije sestre tužitelja. Trenutno predmetno zemljište koristi tužitelj kao prilaz svojoj kući, tako da  na terenu predmetno zemljište predstavlja prilazni put do kuće tužitelja a prije ovog zemljišta je zemljište brata tužitelja Š.a koje koristi tužitelj za prilaz svojoj kući. Do parcele tužitelja na kojoj je izgrađena kuća se dolazi putem kroz naselje G.D. koji ide u pravcu sjevera dužine oko 300 m i ponovo izlazi na sjeveru na javni put Krževići, put je asfaltiran do stare porodične kuće tužitelja, a tužitelj navodi da je predmet tužbenog zahtjeva dio puta od početka njegove parcele sa južne strane, do bandere na sjeveu. Po izjavi tužitelja predmetni put  tužitelj koristi u dijelu spram svoje kuće i članovi njegove porodice, i njegova braća i sestre koji dolaze do svoje parcele dalje od bandere prema sjeveru  gdje je zemljani kolski put koji nije uslovan za putnička vozila, a koristi ga tako od rođenja.
Vještak geodetske struke  Imamović Fahrudin je u svom nalazu i mišljenju od 10.3.2025. godine naveo da su nekretnine koje su predmet postupka označene kao: kč. broj 281 zv. Samarić nekategorisani put u površini 1458 m2 upisana u PL broj 441 KO D.G. u posjed Javno dobro put sa dijelom 1/1. Zatim nekretnine tužitelja označene kao: kč. broj 279/1 zvana Šumarić kuća i zgrada 68 m2, dvorište 500 m2 i njiva 5 klase u površini 88 m2 upisana u PL broj 2615 KO G.D.  i kč. broj 279/7 zv. Šumarić njiva 5 klase u površini 515 m2 upisana u PL broj 1467 KO G.D. upisana u posjed K. (M.2.) M. (najvjerovatnije greška). Na okolnost pokazivanja od strane tužioca sporne parcele izvršio je potrebna snimanja i premjeravanja, i sačinio skicu lica mjesta prema kojoj tužitelj tužbom potražuje uknjižbu u svoju korist parcelu označenu kao: kč. broj 281 -dio broj I u površini 384 m2, a koja će u postupku cijepanja biti označena kao kč. broj 281/1, a sve kako je prikazano na skici lica mjesta od 10.03.2025. godine i popisom koordinata snimljenih detaljnih tačaka za KO G.D.. U pogledu istorijata upisa tužitelj se na svojoj parceli broj 279/7 upisao 1986. Godine, a na parceli broj 279/1 se upisao 2015. godine. Sporna parcela označena kao kč. broj 281 je kao javno dobro put upisana u toku izrade novog premjera i stupanjem na snagu podataka premjera i katastra 1984. godine i do danas nije bilo promjena upisa. Po starom premjeru sporni dio parcele broj 281 je bio označen kao kč. broj 252/2 zv. Šumarić njiva 5 klase  bio je upisan u posjedovnom listu broj 316 KO G.D. u posjed K. (I.) M. sa dijelom 1/1 i taj upis je bio na snazi sve do 1984-te godine. U starim zemljišnim knjigama parcela broj 252/2 put Šumarić u površini 425 m2 još uvijek je upisana u ZK uložak broj 2005 KO D. u vlasništvo K. (I.) M.2. sa dijelom 1/1 (upis izvršen 1962 godine). Na glavnoj raspravi na pitanje tuženog, vještak je pojasnio da u II pasusu nalaza i mišljenja stoji parcela br. 252/2 upisana u posjed Kadirić M.2. i to je tačno, a da u narednom pasusu stoji ista parcela upisana u ZK ul. u vlasništvu K.M.2. (u nalazu pogrešno navedeno prezime K.–) a što predstavljaju dvije odvojene evidencije. M.2.  je upisan kao posjednik  a M.2. kao vlasnik na istoj toj parceli, a po imenu oca najvjerovatnije su braća, koji upis je I sada na snazi. Kako vještak nije uz nalaz i mišljenje priložio I zapisnik o izlaganju podataka na nekretninama iz 1984. Godine -popisni list  na osnovu kojeg je sporna kč. broj 281 upisana kao javno dobro put sud je naložio vještaku da sačini dopunu nalaza I mišljenja, što je vještak i učinio i dostavio dopunu nalaza i mišljenja od 27.5.2025. godine. U dopuni je naveo da dostavlja kopiju popisnog lista  broj 441 koji je predstavljao osnov za upis prava  posjeda na parceli broj 281 KO G.D., a koji predstavlja sastavni dio nalaza i mišljenja od 10.3.2025. godine. Da je popisni list  broj 441od 18.7.1982. godine pravni osnov upisa predmetne kč.br 281  na ime javno dobro –put proizlazi I iz  dopisa službe za opštu upravu I drušvene djelatnosti Živinice br. 06/1-31-4399/17 od 27.06.2017. godine. 

Na nalaz  i mišljenje navedenog vještaka tužitelj nije imao primjedbi a tuženi je paušalno prigovorio, pa sud nakon što je nalaz dopunjen, isti smatra objektivnim i stručnim,  nalazeći da je dat u skladu sa pravilima struke,  te da je potpun i razumljiv. 
Iz popisnog lista  broj 441od 18.7.1982. godine sačinjen od strane tročlane Komisije za izlaganje podataka premjera I katastra klasiranja zemljišta proizlazi da isti nije potpisan od strane oca tužitelja K.M.1.. Kako  popisni list nije potpisan od strane oca tužitelja K.M.1.  za spornu nekretninu, iako je sporna kč.br 281 formirana I od parcela koje su bile u posjedu oca tužitelja po sp. I to kč br.249/3 i 252/2, isti popisni list  ne ispunjava  Zakonom propisane formalne uslove da bi se mogao smatrati valjanim dokumentom za sticanje I upis  prava posjeda.  
Tužitelj K.M. rođen 1964. Godine je u svom iskazu naveo da navigacija dovede ljude sa kamionom na taj put do njegove kuće i dalje ne može proći, tu se okrenu i vraćaju se nazad, a kada mu je vozač kamionom zakačio  kuću staru, tada je saznao da je zemljište upisano kao javni put pa je podnio tužbu.  Sporni put vodi do njegove kuće, kuće brata K.Š. i do parcela sestara A.M. D.F. B.H., B.DŽ. a koje imaju samo tu parcele a ne i kuće.  Tu je rođen, kao I njegov otac i djed i svi su koristili tu parcelu, jer je tu stara kuća, a i njegova kuća tako da je  u njegovom posjedu I vlasništvu i njegovih  prednika unazad 300 godina. Sporni put vodi do njegove kuće i do parcela njegovih sestara i brata koje je nabrojao, a drugi mještani ne koriste taj put tako da se sporni dio parcele nikada nije koristio kao javni put. Taj put je formiran od njihovih parcela a koji koriste i kao dvorište. Otac je umro 2001. Godine, a za života je podijelio  nekretnine svojoj djeci tako da je njemu  pripala ova parcela gdje ide sporni put i ova na kojoj je izgrađena kuća a i stara kuća. Braća i sestre koriste taj put do svojih parcela, kao i on do svoje kuće. Koristi I zemljište koje je pripalo sestrama koje žive u Sloveniji, neke su umrle, a živa su mu 2 brata i jedna sestra D.F. Nasljednici iza amidže M.2. imaju zemljište viš njegove kuće na udaljenosti oko 300 do 400 m, oni ne koriste sporni put, jer imaju javni put do svojih kuća. Potvrdio je da je otac bio u posjedu predmetnih nekretnina kada je bilo izlaganju podataka o nekretninama 1984. godine kada je rađen novi premjer. 
Svjedok  M.A., koji je zet tužiteljev jer je bio oženjen njegovom sestrom A.  koja je umrla 2013. Godine je u svom iskazu naveo da zna da je put bio do djedove kuće, na sredini parcele, iza nove kuće tužitelja. Taj put koristio je punac M.2. dok je bio živ, a sada koristi M. tužitelj i niko više, jer nema ko koristiti put. Tužitelj je u posjedu svoje parcele i spornog puta od malih nogu, tu se rodio, a kada je djed tj. Punac umro,  parcela je ostala tužitelju. Braća i sestre tužitelja tu imaju svoje parcele u blizini tužiteljeve kuće, a on je dao M. da koristi jer živi u Tuzli pa mu se ne isplati  dolaziti iz Tuzle. Istim putem prolaze i ostali nasljednici zemljišta iznad kuće gdje živi M. jer put vodi do njegovog dvorišta i dalje se sve koristi, i dalje put koristi samo M., puta dalje nema, a u D. ide u posjetu šuri. Potvrdio je da ako bi htio koristit taj dio koji je pripao supruzi A.  došao bi tim putem koji vodi ispred dvorišta tužitelja, tj ovim spornim  putem jer ne može doći odozgo dakle ide se istim putem kojim dolazi i tužitelj. 
Svjedok K.Š. koji je brat tužitelja je u svom iskazu naveo da je predmetnu parcelu njegov otac I otac tužitelja naslijedio od svog oca I..  Tužitelj tu parcelu koristi stalno od rođenja, a tu mu je imao otac svoju kuću, dok su njegova djeca napravila svoje kuće. Ima svoju kuću koja je prva po redu gledano od magistralnog puta tj raskršća pa onda ide kuća tužitelja. Tužitelj je naslijedio svoju parcelu od oca M.2. kao i on svoju. Put se završava do očeve kuće koja se nalazi iza kuće M., ta stara kuća je pripala M. jer je ostao s ocem i majkom dok su bili živi. Put je koristio otac dok je bio živi a oni  kao djeca su  nastavili koristi do svojih kuća, i niko više ne koristi taj put osim njega koji koristi do svoje kuće a tužitelj do svoje.  M. prolazi pored njegove kuće putem da bi došao do svoje kuće i stare kuće. Dalje put nije prohodan za selo. Niko nikada nije osporavao taj put da koristi nit ocu a ni njemu I  M..  Zemljište dalje od M.je bilo dodijeljeno sestrama ali M. sve koristi, kosi, održava, oni su se dogovorili da to M. koristi. Sestre kada bi došle da koriste svoje parcele imale bi pravo do koriste taj put jer je to njihovo kao i naše ako bi došle, ali one su umrle. Svjedok je potvrdio da ne mora prolazit kroz tužiteljevu parcelu jer je njegova kuća prije M.ove, a što se tiče prolaska tužitelja nema problema da put ima za njega, a što se tiče sestara tj. nasljednika one bi morale sebi sredit put sa gornje strane jer je put neprohodan osim pješke.
   Prema odredbi člana 58. stav 1. Zakona o stvarnim pravima  (“Sl. novine F BiH br. 66/13 i 100/13- u daljem tekstu ZSP), samostalni posjednik stiče dosjelošću pravo vlasništva na nekretnini, ako mu je posjed zakonit i savjestan, a nije pribavljen silom, prijetnjom ili zloupotrebom povjerenja, protekom 10 godina neprekidnog posjedovanja, a prema odredbi stavu 2. istog člana, samostalni posjednik nekretnine, čiji je posjed savjestan, stiče dosjelošću vlasništvo na nekretnini protekom 20 godina neprekidnog posjedovanja.

U konkretnom slučaju na osnovu iskaza tužitelja i saslušanih svjedoka, proizlazi da  je sporni put formiran od parcela tužitelja I njegove braće I sestara koje im je otac M.2. raspodijelio za vrijeme života a koje se nalaze u nizu jedna do druge u pravcu sjever - jug  a što je vještak geometar prikazao na skici lica mjesta a I sud se uvjerio na uviđaju na licu mjesta, sa namjenom da to bude njihov zajednički put radi prilaska do svojih parcela I da je to tako I danas na terenu.  Sam tužitelj je u svom iskazu potvrdio da je otac umro 2001. Godine, a da je za života podijelio  nekretnine svojoj djeci tako da je njemu  pripala ova parcela kroz koju ide dio spornog puta i ova na kojoj je izgrađena kuća a i stara kuća. Braća i sestre koriste taj put do svojih parcela, kao i on do svoje kuće. Svjedok K.Š. je potvrdio da je sporni put zajednički, da sestre kada bi došle da koriste svoje parcele imale bi pravo do koriste taj put jer je to njihovo, a da on ne mora prolazit kroz tužiteljevu parcelu jer je njegova kuća prije M.ove ali da M. koristi put kroz njegovu parcela radi dolaska do svoje parcele. Takođe je svjedok M.A. suprug umrle sestre tužitelja A. potvrdio da je put formiran do stare kuće koji je koristio otac tužitelja a sada da ga koristi tužitelj I braća i sestre kao prilazni put do svojih parcela, a ako bi koristio dio koji je pripao supruzi Azemini  morao bi se koristit spornim  putem jer ne može doći odozgo jer se ide se istim putem kojim dolazi i tužitelj. 
To konkretno znači da sporni put koji sada ima oznaku kč. br. 281 zv. "Samarić" u naravi nekategorisani put u površini od 1458 m2  koji je  na osnovu popisnog lista br.441 od 18.7.1982. godine  upisan u PL broj 441 KO D.G. na ime posjednika Javno dobro put sa 1/1, na terenu faktički predstavlja zajednički put nasljednika iza umrlog K.M.1. među kojima je I tužitelj i da je isti formiran pored drugih parcela I od parcela po sp. kč.249/3 u pov od 134 m2 I kč. Br.252/2 u pov od 460 m2 u posjedu oca tužitelja, a kako to proizlazi iz  naprijed navedenog historijata sporne kč. 281 zv. Samarić I nalaza vještaka geodetske struke. Dakle na terenu sporni put nije javni put nego zemljište koje veže za parcele tužitelja I parcele njegove braće I sestara koje se nalaze u nizu jedna iza druge  u pravcu sjever - jug koje se koristi kao zajednički put kojem je određena namjena prilaska do parcela tužitelja I parcela njegove braće I sestara. 
Tužitelj tužbenim zahtjevom traži da se utvrdi da ima pravo na posjed, te da je dosjelošču stekao pravo vlasništva na dijelu u površini od 384 m2 od nekretnine označene kao kč. br. 281 zv. "Samarić" u naravi nekategorisani put knjižena u posjedovnom listu br: 441 i zemljišnoknjižnom ulošku broj 1950, KO D.G., kao javno dobro - put, a sve prema skici lica mjesta vještaka geometra od 10.03.2025. godine. 
Međutim, shodno naprijed navedenoj zakonskoj odredbi ZSP, posjednik može steći vlasništvo nekretnine dosjelošću samo ako postoji samostalan posjed, a to je da posjednik izvršava svoju faktičnu vlast na nekretnini kao da je vlasnik nekretnine (ako je imao tzv. vlasnički posjed ). Tužitelj izvedenim dokazima nije dokazao  da je imao samostalan posjed na dijelu u površini od 384 m2 od nekretnine označene kao kč. br. 281 zv. "Samarić" koji je predmet tužbenog zahtjeva je dio zajedničkog puta koji je formiran da bi se njime koristili otac tužitelja, braća i sestre tužitelja radi dolaska do svojih parcela, da se njime koristi tužitelj prolazeći kroz dio puta koji prolazi ispred kuće brata K.Š.1. do svoje parcele, a da se dalje tim istim putem u pravcu sjevera koriste njegova braća I sestre odnosno njihovi nasljednici do svojih parcela. To što trenutno taj dio koji veže za parcelu tužitelja koristi samo tužitelj nije od značaja jer je to dio zajedničkog puta tužitelja I njegove braće i sestara  koji I oni po potrebi koriste jer je  ovaj put i formiran u tu svrhu. kč. br. 281 zv. "Samarić" nekategorisani put koji je po nalazu vještaka geometra po sp. bio označen kao kč. broj 252/2 zv. Šumarić njiva 5 klase u površini 460 m2 i upisan u pl broj 316 KO G.D. u posjed Kadirić (I.) M.2. sa dijelom 1/1 koji upis je bio na snazi sve do 1984-te godine. Ovo iz razloga što kako je naprijed utvrđeno sporni put a I sporni dio puta u površini od 384 m2 od nekretnine označene kao 
Iz navedenih razloga se ne može zaključiti da se tužitelj nalazi u njegovom samostalnom posjedu predmetnog dijela puta I da je savjestan posjednik, pa isti nije mogao steći pravo vlasništva dosjelošću, a posljedično tome ni pravo posjeda. Ako bi sud udovoljio tužbenom zahtjevu tužitelja u tom slučaju slijedeći praksu bi mogao I njegov brat Š. tražiti da je stekao vlasništvo na dijelu puta koji veže za njegovu parcelu a kojim prolazi tužitelj do svoje kuće, a onda tužitelj ne bi imao prilazni put do svoje kuće, a niti njegova braća I sestre čije parcele se nastavljaju iza parcele tužitelja u pravcu sjevera.
Pored navedenog, prema nalazu I mišljenju vještaka geometra po starom premjeru sporni dio parcele broj 281 je bio označen kao kč. broj 252/2 zv. Šumarić njiva 5 klase  a u starim zemljišnim knjigama parcela broj 252/2 put Šumarić u površini 425 m2 je još uvijek je upisana u ZK uložak broj 2005 KO D. u vlasništvo K. (I.)M.2. sa dijelom 1/1  I to od 1962 godine koji upis je još na snazi, pa kako se radi o vlasničkoj tužbi pasivno legitimisan je  zk. Vlasnik K. (I.)M.2., a koji nije stranka u ovom postupku. 
U odnosu na dio tužbenog zahtjeva za utvrđenje prava na posjed, Vrhovni sud F BiH je dana 05.03.2025. godine zauzeo pravno shvatanje broj: 126 0 P 223800 25 Spp da se u sudskom postupku  ne može utvrđivati pravo na posjed po tužbi faktičkog posjednika u odnosu na posjednike upisane u katastar nekretnina, radi stjecanja i upisa tog prava u katastar nekretnina, bez obzira na način stjecanja tih nekretnina u posjed (izvorno ili izvedeno).  Ovo iz razloga što Zakon o stvarnim pravima, a ni neki drugi zakon ne sadrži odredbu koja predstavlja pravni osnov za tužbeni zahtjev u pogledu sticanja prava posjeda i upisa u katastar nekretnina, kakav je u ovom postupku postavljen od tužitelja.
Neosnovan je prigovor tuženog da je G.Ž.  dosjelošću stekao pravo vlasništva na predmetnim parcelama jer da su iste gotovo 40 godina upisane kao posjed i vlasništvo Grada odnosno države. Ovo iz razloga što tuženi nije nikad bio u posjedu ove nekretnine koja se nije nikada koristila kao javni put. 
Presude na koje se tužitelj pozvao u završnom izlaganju I iste naknadno dostavio u spis kao sudsku praksa nisu pravosnažne zbog čega ih sud ne može tretirati kao sudsku praksu.        
     
 Iz navedenih razloga sud je odlučio kao u izreci presude.

Odluka o troškovima postupka je donesena na osnovu  člana čl. 386. st.1. ZPP, člana 12. i 13.t.6 a)  Tarife o nagradama i naknadama za rad advokata  („Sl. novine Federacije BiH“, broj 22/04, i 24/04) i člana 15.  Tarife o nagradama i naknadi troškova za rad advokata FBiH  („Sl. novine Federacije BiH“, broj 43/25, i 45/25) u daljnjem tekstu: Tarifa,  uspjehu u parnici i  vrijednosti spora označenoj u tužbi. 

Tužitelj je odbijen u cijelosti sa zahtjevom za naknadu troškova postupka iz razloga što je izgubio parnicu protiv tuženog. 
Tužitelj je obavezan da tuženom naknade troškove  postupka u ukupnom iznosu od 960,00 KM. Dosuđeni troškovi se sastoje od nagrade sastava odgovora na tužbu u iznosu od 240,00 KM, zastupanja na pripremnom ročištu od 17.12.2024. godine u iznosu od  240,00 KM, za zastupanje na  glavnoj raspravi od 15.5.2025. godine iznos od 240,00 KM I na nastavku glavne rasprave od 28.8.2025. godine iznos od 240 KM.

Sudija
 

Mina Gurda
POUKA O PRAVNOM LIJEKU: Protiv ove presude može se izjaviti žalba Kantonalnom sudu Tuzla u roku od 30 dana od dana prijema presude. Žalba se podnosi putem ovog suda u tri primjerka. 

